”Hanki itsellesi oma lapsi, kirjeessä luki.”

MOSTPHOTOS

En voi saada lasta, ole huoleti. Näin samassa työpaikassa työskentelevä nainen sanoi 24-vuotiaalle Antille, kun Antti oli kaivanut kondomin esiin. Antti oli tutustunut naiseen työpaikan juhlissa. Myöhemmin nainen oli tullut Antin luokse kylään ja tilanne oli johtanut seksiin.

- Uskoin häntä. Sen jälkeen tapailimme pari viikkoa, kunnes hän kertoi minulle, että on varmaan raskaana. Miten niin, eihän sinun pitänyt tulla raskaaksi, sanoin. Ei niin, mutta kuukautiseni ovat myöhässä, hän sanoi.

Nainen teki Antin läsnä ollessa raskaustestin. Testitulos oli positiivinen. Antti oli kuin puulla päähän lyöty.

- Muutaman päivän kuluttua hän kysyi minulta, mitä haluan tehdä. Sanoin, etten halua lehtolasta, mutta jos hän pystyy kuvittelemaan meille yhteisen elämän, hän voi minun puolestani pitää lapsen.

Antin mukaan hänen seuransa kelpasi kuitenkin vain pinnasänkyostoksille ja muiden vauvatavaroiden maksajana.

Nöyryytetty ja kolmas pyörä

Pian Antti sai tietää, että naisella oli ollut koko ajan miesystävä.

- Olin ollut tietämättäni kolmas pyörä. Minulla oli tosi nöyryytetty olo. Näin naista päivittäin ja näin, miten hänen vatsansa kasvoi.

Vauvan synnyttyä nainen ilmoitti Antille, että vauva on syntynyt ja Antti voi tulla halutessaan katsomaan lasta. Nainen oli halunnut matkustaa synnyttämään kotipaikkakunnalleen satojen kilometrien päähän.

- Minä ajoin monen sadan kilometrin matkan sairaalaan auton tuulilasinpyyhkijät jäässä. Sairaalassa sain lapsen syliin ja ehdin olla paikalla vartin, kunnes nainen sanoi, että voit lähteä pois.

Ennen isyyden tunnustamista Antti vaati isyystestejä. Ensimmäisellä kerralla lapsen äiti ei saapunut vauvan kanssa paikalle sovittuna aikana. Hieman myöhemmin testien tekeminen onnistui. Antin isyys vahvistui. Ristiäisiin hän ei saanut kuitenkaan kutsua.

- Paikalla oli tietääkseni naisen miesystävä ja ex-avopuoliso, mutta minua, lapsen isää, hän ei kutsunut.

"Onko jotain sattunut?"

Lapsen äidistä tuli yksinhuoltaja, mutta Antti sopi säännöllisistä tapaamisista lastenvalvojan kanssa. Hän alkoi maksaa myös elatusmaksuja. Antti tapasikin lastaan säännöllisesti lapsen 1-vuotispäivän tienoille, kunnes äiti ja lapsi jättivät saapumatta sovittuun tapaamiseen.

- Yritin soittaa naiselle monta kertaa ja ajoin heidän kotinsa luokse. Sitten soitin poliisille, että onko heille sattunut jotain. Parin tunnin kuluttua poliisi soitti minulle takaisin, että kaikki on hyvin, mutta lapsen äiti ei halua tavata.

Parin viikon kuluttua Antti sai postissa isokokoisen kirjekuoren. Kuoresta paljastui tyynyliina, jossa oli taaperon kädenjälki, ja kirje, jossa lapsen äiti kertoi muuttaneensa toiselle puolelle Suomea ja aloittavansa siellä uuden elämän.

- Hanki itsellesi oma lapsi, kirjeessä luki. Päätin, että näen lastani joko säännöllisesti tai en ollenkaan. Koska en voinut nähdä häntä enää välimatkan takia säännöllisesti, päätin, etten tapaa häntä ollenkaan. Tapaamiset esimerkiksi puolen vuoden välein olisivat olleet minusta kuin kääntäisi veistä haavassa. Harvat tapaamiset olisivat luultavasti tuntuneet minusta ja lapsesta pahalta.

Vaivaannuttava tapaaminen

Sittemmin Antti meni naimisiin ja sai vaimonsa kanssa kaksi lasta. Vanhimman lapsensa äidistä hän kuuli vuosikausien tauon jälkeen viitisen vuotta sitten. Lapsen äiti ehdotti tapaamista. Antilla oli mukanaan vaimo ja kaksi nuorempaa lasta. Tapaaminen oli vaivaannuttava.

- Lapsi ei ollut ollenkaan kiinnostunut minusta, eikä juuri vastannut, kun yritin jutella hänelle. Hänen äitinsä oli kiinnostunut siitä, miten olen menestynyt työelämässä ja kuinka tulen taloudellisesti toimeen.

Parin viikon kuluttua Antti sai postissa kutsun lastenvalvojan tapaamiseen elatusmaksujen tarkistamista varten. Lapsen äiti vaati Antin maksamien elatusmaksujen kolminkertaistamista.

- Hän oli selvittänyt, että olen menestynyt työssäni ja päätti rahastaa minua. Hän vaati 700 euron elatusmaksuja, vaikka on itsekin työssäkäyvä ihminen.

Antti sai tietää myös, että lapsen äidillä on kaksi muuta lasta kahden eri miehen kanssa. Hän ei suostunut maksujen suureen korotukseen, mutta päätyi maksamaan kaksinkertaista elatusmaksua.

Eksälle ei riittänyt yksi mies

Antti erosi muutama vuosi sitten kahden nuoremman lapsensa äidistä. Lapset jäivät asumaan Antin luokse.

- Lasten äidille ei riittänyt yksi, kaksi, eikä kolme miestä. Avioliitto päättyi siihen, että eksä petti minua ainakin kolmen eri miehen kanssa. Hänessä oli sellainen valuvika, että jos miehet imartelivat, häneltä menivät jalat alta. Vanhimman lapseni äiti on sen sijaan hyvin laskelmoiva ja manipuloiva ihminen.

Antti kokee, että tuli 25-vuotiaana isäksi puhtaasti huijaamalla. Se oli kova paikka.

- Nuorena ajattelin, että ajan autolla jokeen. Kokemus oli niin halventava. Alun perin hän sanoi, ettei tarvitse minulta mitään, mutta hyvin on raha kelvannut.

Antti on kuullut vanhimmasta lapsestaan viimeksi kaksi vuotta sitten, kun lapsi pyysi Antilta tekstiviestillä rahaa uuteen puhelimeen.

- Kirjoitin pitkän isällisen kirjeen siitä, ettei raha kasva puussa ja että rahan eteen on tehtävä töitä.

"Petturinaisia on tullut nähtyä"

Tällä hetkellä Antti seuraa lapsensa elämää Facebookissa. Hän kokee lapsen omakseen, vaikka suhde onkin jäänyt kehittymättä.

- Hän on Facebook-kaverini ja seuraa kai elämääni Facebookista. Haluaisin tutustua häneen, esitellä hänelle puolisisarukset, isovanhemmat ja muita sukulaisia. Pallo on toki hänellä. Omat juuret alkavat varmaan kiinnostaa häntä pikkuhiljaa, mutta en tuppaudu väkisin. Äiti on selittänyt asian lapselleen varmasti parhain päin, mutta uskon, että kun lapsi kasvaa, hän ottaa vielä selvää asioista.

Antilla ei ole asiasta huonoa omaatuntoa.

- En ole antanut lapsen äidille anteeksi, mutta koen jonkinlaista sääliä häntä kohtaan.

Antti elää nyt uusperheenisän elämää uuden avopuolison kanssa.

- Petturinaisia on tullut nähtyä. Nyt minulla on avopuoliso, jonka tekemisiä en ole joutunut epäilemään kertaakaan.

Biologisen isän asema on Antin mielestä Suomessa liian heikko.

- En pidä naista, joka hankkii lapsen yksin, juuri minään. Toivon rajoituksia esimerkiksi siihen, kuinka kauas biologisesta isästä äiti voi muuttaa lapsen kanssa.

Nuoria miehiä hän kehottaa olemaan varovaisia.

- Kannattaa miettiä, että nainen voi tulla raskaaksi, vaikka sanoisi, ettei voi. Olin nuori ja naiivi, mutta katuminen ei muuta tilannetta.

Antin nimi on muutettu yksityisyyden suojelemiseksi. Juttu on julkaistu alun perin elokuussa 2018.

EMMI OKSANEN emmi.oksanen@iltalehti.fi